
Stećak

,,Šta radi stećak? Oličenje gorštaka bosanskog. 
Šta radi gorštak na stećku? Stoji uspravno…”


I zoru čeka k’o modra rijeka
poput iskusnog vojnika na straži
promatra i mudro stećak šuti
dok pred njim plešu prirode kolaži
i vijugaju zavojiti puti.

I podne stiže, a rosa se diže
sa kamena hladnog što vijekove pamti
i prošlost za budućnost štiti
iskra istine kroz njega plamti
uklesani znakovi još zadugo će biti.

I veče dolazi, a danas već prolazi
stećak poput tvorca njegovog stoji
sa svih pet uzdignutih prstiju
ponos i obraz neukaljan, to se broji
i hrabra srca što u grudima biju.

I noć dođe, dan kao život prođe
dok polja i gore obasjava mjesec žuti
po nebeskom svodu zvijezde putuju
a stećak stoji i mudro šuti
samo za one, koji ne umiju da ne čuju.




